উপজেলা নির্বাচনে দলীয় মনোনয়ন হবে না, জনপ্রিয়তা যাচাই হবে: ওবায়দুল কাদের
আওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, আসন্ন উপজেলা পরিষদ নির্বাচনে দলীয় মনোনয়ন দেওয়া হবে না, নেতাদের জনপ্রিয়তা যাচাই করা হবে।
আজ সোমবার দুপুরে ফেনীর দাগনভূঁঞা পৌর এলাকায় সাংবাদিকদের সঙ্গে মতবিনিময় সভায় তিনি এ কথা বলেন।
এ সময় ওবায়দুল কাদের বলেন, 'আন্দোলনে ব্যর্থ হয়ে নির্বাচনে না এসে বিএনপি যে ভুল করেছে, তার খেসারত তাদের সামনে দিতে হবে। তারা অচিরেই টের পাবে রাজনীতিতে তারা কতটা সংকুচিত।'
তিনি বলেন, 'অনেক প্রতিকূলতার মধ্যে এবার সাধারণ নির্বাচন অনুষ্ঠিত হয়েছে। নির্বাচন ভণ্ডুল করতে দেশি-বিদেশি নানা ষড়যন্ত্র হয়েছিল। প্রধানমন্ত্রী শেখ হাসিনা কাউকে ভয় করেননি। সাহস নিয়ে দৃঢ়তার সঙ্গে তিনি সব চক্রান্ত মোকাবিলা করেছেন। বিশ্বে দীর্ঘস্থায়ী নারী প্রধানমন্ত্রী হিসেবে নিজেকে অনন্য উচ্চতায় নিয়েছেন।'
মন্ত্রী বলেন, 'ঢাকা-চট্টগ্রাম মহাসড়ক ছয় লেনে উন্নীত করা হবে। এর দুই পাশে দুটি সার্ভিস লেন হবে। অদূর ভবিষ্যতে এটিকে এলিভেটেড এক্সপ্রেসওয়েতে উন্নীত করার বিষয়টি সরকারের বিবেচনায় আছে।'
ওবায়দুল কাদের বলেন, 'শেখ হাসিনা একজন ভালো মানুষ বলেই জনগণ তাঁকে ভালবাসেন। ভোট দিয়ে চতুর্থবার প্রধানমন্ত্রী করেছেন।'
তিনি বলেন, 'সামনে উপজেলা পরিষদের নির্বাচন অনুষ্ঠিত হবে। দলীয় মনোনয়ন দেওয়া হবে না, দলীয় নেতাদের জনপ্রিয়তা যাচাই হবে। যারা মানুষের জন্য কাজ করেছেন জনগণ তাদের বেছে নেবে। নিজেদের মধ্যে মনোমালিন্য ভুলে যান। একযোগে কাজ করুন।'
এ সময় ফেনী-২ আসনের (সদর) সংসদ সদস্য নিজাম উদ্দিন হাজারী, ফেনী জেলা প্রশাসক মুছাম্মৎ শাহীনা আক্তার প্রমুখ উপস্থিত ছিলেন।

আওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, আসন্ন উপজেলা পরিষদ নির্বাচনে দলীয় মনোনয়ন দেওয়া হবে না, নেতাদের জনপ্রিয়তা যাচাই করা হবে।